
     R A P O R T    SUPLIMENTAR
asupra propunerii legislative pentru modificarea și completarea Codului Penal cu modificările și completările ulterioare
În temeiul dispoziţiilor art. 95 din Regulamentul Camerei Deputaţilor, republicat, cu modificările și completările ulterioare, Comisia juridică, de disciplină şi imunităţi a fost sesizată spre dezbatere în fond, cu propunerea legislativă pentru modificarea și completarea Codului Penal cu modificările și completările ulterioare, trimisă cu adresa nr. Pl-x 679/2013 din 23 decembrie 2013, înregistrată sub nr.4c-11/1617 din 27 decembrie 2013.
Senatul, în calitate de primă Cameră  sesizată, a respins propunerea legislativă în ședința din 16 decembrie 2013.

Potrivit prevederilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională. 

Consiliul Legislativ a avizat negativ iniţiativa legislativă, conform avizului nr. 1060 din 1 octombrie 2013.

Comisia pentru drepturile omului, culte şi problemele minorităţilor naţionale a transmis un aviz negativ, cu nr. 4c-5 din 6 februarie 2014.

Guvernul României a transmis un punct de vedere cu nr. 2256 din 25 noiembrie 2013 prin care nu susține adoptarea inițiativei legislative.

Proiectul de lege are ca obiect de reglementare completarea art. 215 din Codul penal, în sensul incriminării drept înşelăciune a faptei constând în obţinerea unei diplome, a unui titlu universitar sau academic ori a unei alte poziţii profesionale, prin prezentarea ca originală a unei lucrări scrise sau a unei comunicări orale, inclusiv  în format electronic, în care au fost incluse texte, expresii, idei, demonstraţii, date ipoteze, teorii, rezultate ori metode ştiinţifice extrase din opere scrise, inclusiv în format electronic, ale altor autori, fără a menţiona acest lucru şi fără a face trimitere la sursele originale, în condiţiile în care, dacă această reproducere fără citarea autorului ar fi fost recunoscută la timp, autoritatea respectivă nu ar fi acordat titlul sau poziţia obţinută. 

În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei juridice au examinat această iniţiativă legislativă în şedinţa din 25 februarie 2014. Membrii Comisiei au fost prezenți conform listei de prezență. 

În urma dezbaterilor, membrii Comisiei au hotărât, cu majoritate de voturi, să propună plenului Camerei Deputaţilor respingerea propunerii legislative pentru modificarea și completarea Codului Penal cu modificările și completările ulterioare.

În şedinţa din data de 3 iunie 2014, Camera Deputaţilor a hotărât, în temeiul art. 104 din Regulamentul Camerei Deputaţilor, republicat, cu modificările și completările ulterioare,  retrimiterea  propunerii legislative pentru modificarea și completarea Codului Penal cu modificările și completările ulterioare, Comisiei juridice, de disciplină și imunități, în vederea unei noi examinări și depunerii unui nou raport.

În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei juridice, de disciplină şi imunităţi au analizat propunerea legislativă în şedinţa din 17 iunie 2014.
Membrii Comisiei au fost prezenți conform listei de prezență.
Membrii Comisiei juridice, de disciplină și imunități au dezbătut inițiativa legislativă și au hotărât menținerea considerentelor din soluția raportului inițial și au decis respingerea propunerii legislative.

Ca urmare a dezbaterilor, membrii Comisiei au hotărât să propună plenului Camerei Deputaţilor respingerea propunerii legislative pentru modificarea și completarea Codului Penal cu modificările și completările ulterioare.

În raport cu obiectul său, ce vizează modificarea unei legi organice, proiectul de lege face parte din categoria legilor organice. 

      PREŞEDINTE,                                     SECRETAR,

Bogdan Liviu CIUCĂ                   Sorin Constantin STRAGEA                         
Consilier parlamentar, Paul Şerban

